پاکستان: بیت الله محسود وژل شوی
د پاکستان د بهرنیو چارو وزیر وايي، استخباراتي منابعو تائید کړې ده چې د چهارشنبې په ورځ جنوبي وزیرستان کې د توغندي په یوې حملې کې د طالب
دا چې په جنوبي وزیرستان کې د طالبانو تر لاس لاندې دغه سیمه ډیرې لیرې پرته ده، نو دا ممکنه نه وه چې په عاجل ډول دې دا خبره معلومه کړل شي چې آیا د توغندي د لگېدو پر وخت په دغه کور کې پخپله بیت الله محسود هم موجود وو او که نه. ځینې خلکو ویلي دي چې بیت الله محسود د توغندي د لگېدو پر وخت د خپل خسر په کور کې د پوښتورگو د ناروغئ له امله بستري وو. پاکستاني مقاماتو ویلي، په توغندي په حملې کې د بیت الله محسود دوهمه میرمن او امنیتي محافظین هم وژل شوي دي. د پاکستان خارجه وزیر شاه محمود قریشي نن په اسلام آباد کې یوه خبري کنفرانس ته خبرې کولې او ویې ویل چې د محسود د وژل کېدو خبر رښتیا دی. "او ددې لپاره چې سل فیصده مطمین شو، موږ غواړو چې ورشو او له نږدې د پیښې ځای وگورو او کله چې دا له نږدې تثبیت شي چې تقریبا دا کار شوی دی، نو بیا به موږ سل فیصده ددې خبر په اړه مطمین شو". د اسوشیټډ پرس خبري آژانس رپوټ ورکړی چې د طالبانو یوه بل قومندان کفایت الله د بیت الله محسود مرگ تائید کړی دی. بیت الله محسود په ٢٠٠٧م کال کې د طالبانو نږدې ١٣ ډلې تر خپلې قوماندې لاندې سره یو ځای کړې او د تحریک طالبان پاکستان نوم یې پرې کیښود. د پاکستان چارواکي وايي، دغه ډله په پاکستان کې د ډیرو ځانمرگو حملو تر شاه لاس لري. پاکستانو چو میاشتې مخکې بیت الله محسود د ملک تر ټولو لوی دښمن اعلان کړ او د هغه پر سر یې ٦٠٠ زره ډالر انعام کیښود. د څو هفتو راهیسې پاکستاني قواوو په جنوبي وزیرستان کې د محسود پر سنگرونو باندې ځمکني او هوايي عملیات پیل کړي وو. په همدې سیمه کې د طالبانو پټ پاخه مرکزونه پراته دي او دوی له همدې ځایه افغانستان ته هم د حملو لپاره اوړي. داسې فکر کیږي چې پر دغې قبایلي سیمې باندې د امریکا د بې پیلوټه الوتکو حملې هم زیاتې شوي دي. خو په کابل کې د پاکستان د پخواني سفیر رستم شاه مومند په څیر څیړونکي وايي چې د بیت الله محسود مرگ به باعث شي چې په پاکستان کې د تندروانو پر هدفونو باندې د بې پیلوټه الوتکو بمباري نوره هم زیاته شي. "دا به د بې پیلوټه الوتکو د حملو د ستراتیژئ یو بری وگڼل شي. او به نو امریکا د پاکستان منتقدینو ته مخ ور واړوي او ورته به وايي چې که د بې پیلوټه الوتکو حملې نه وای نه دغو خلکو محوه کول او وژل به څنگه ممکنه وای". داسې فکر کیږي چې په پاکستان کې د بې پیلوټه الوتکو دغه حملې د امریکا د پوځ د مرکزي قوماندې له خوا اداره کيږي. د تیره یوه کال راهیسې ددغو حملو شمیر ٥٠ ته رسېدلی خو امریکا تر اوسه په رسمي ډول په دې اړه له تبصرې کولو نه ډډه کړې ده. د پاکستان استخباراِتي چارواکي وايي دوی فکر کوي چې د طالبانو قومندانانو نن غونډه کړې او غواړي د بیت الله محسود پر ځای بل څوک وټاکي. تر دې مخکې، استخباراتي مامورینو وویل چې محسود د نارگوسي په کلي کې خاورو ته سپارل شوی. د بې پیلوټه الوتکو حمله هم همدې کلي ته نږدې شوې وه. په دغه سیمه کې طالبان حاکم دي. امریکا وايي، بیت الله محسود له القاعدې سره لار لري او د هغه پر سره یې پنځه میلیون ډالره انعام ایښی دی. د پاکستان پوځ ویلي دي چې له دې وړاندې یې پلان درلود چې په سیمه کې د طالبانو ددغه مشر په خلاف پراخ عملیات پیل کړي. پر بیت الله محسود باندې دا تور هم دی چې په ٢٠٠٧م کال کې یې د پاکستان د پخوانۍ صدراعظمې بینظیر بوټو په وژلو کې لاس درلود خو محسود دا تور رد کړی دی.